Probleme by hospitale nie altyd ‘verpleërs se skuld’Foto ter illustrasie. (Foto: pixabay) Die vakbond Denosa, wat verpleegpersoneel verteenwoordig, vra dat die gesondheidsombudsman, eerder as die Gautengse gesondheidsdepartement, die ondersoek na ŉ voorval by die Mamelodi-hospitaal behartig waar ŉ 76-jarige vrou verlede week ure lank aan ŉ stoel vasgemaak is. Maroela Media het vroeër berig Martha Marais se familie het haar by die hospitaal aangetref waar sy met haar hande agter haar rug aan ŉ stoel in ŉ hospitaalgang vasgemaak is. Sy is glo ure lank só laat lê. ŉ Hoëvlakondersoek is reeds na die voorval van stapel gestuur. Denosa sê egter die ombudsman is die enigste onpartydige liggaam wat die ondersoek kan doen en glo die gesondheidsdepartement se ondersoek daarna is reeds verdag. “Die publiek kasty dikwels verpleegpersoneel vir slegte ervarings oor goed wat nie dié personeel se fout of verantwoordelikheid is nie,” het Simphiwe Gada, woordvoerder van Denosa, gesê. Vier personeellede, twee dokters, ŉ veiligheidswag en ŉ verpleegster, is ná die voorval by die hospitaal op verlof geplaas. Denosa sê die betrokke verpleegster is ŉ ma van twee met 28 jaar ervaring, ook in traumasorg, en is nog nooit van nalatigheid of pligsversuim beskuldig nie. Denosa sê as die haglike omstandighede by talle gesondheidsorginstellings nie verbeter word nie, gaan meer hardwerkende verpleegsters soos dié sondaars gemaak word. Gada het gesê by die Mamelodi-hospitaal in die besonder is daar talle leemtes. Dit sluit in ŉ tekort aan beddens wat ŉ alledaagse verskynsel is. Ongevalle-pasiënte slaap dikwels tot ŉ week lank op die vloer terwyl hulle wag vir ŉ bed. Psigiatriese pasiënte bly ook gereeld veel langer as die 72 uur-waarnemingsperiode by die hospitaal en moet versorg word deur personeel wat nie opgelei is om na hulle om te sien nie. Soms versorg agt verpleërs ook tot 100 pasiënte tussen hulle. “Onder dié voortslepende swak toestande word daar steeds van verpleërs verwag om na die beste van hulle vermoëns te presteer. As Denosa sê ons dit is geweldig moeilik om dié rol onder sulke omstandighede te vervul. “Ons doen ŉ beroep op hospitaalrade om te praat oor die swak toestande by hospitale sodat dié kwessies opgelos kan word. Dieselfde probleme teister die Mamelodi-hospitaal al jare lank,” het Gada gesê.